Turkiya sudi davlat to‘ntarishi bo‘yicha ilk hukmini o‘qidi

Istanbul sudi Istanbul hokimi idorasini egallab olish ishi bo‘yicha mahkama jarayonida 23 nafar harbiy xizmatchini oqladi. Ular o‘tgan yilning iyul oyidagi davlat to‘ntarishiga urinishdan so‘ng hibsga olingan edi. Biroq, harbiylar komandiri, unter-ofitser Yusuf Yildiz umrbod qamoq jazosiga mahkum etildi, deb xabar qilmoqda RIA Novosti. 
Ta'kidlanishicha, bu davlat to‘ntarishiga urinish bo‘yicha Istanbulda chiqarilgan birinchi sud xulosasidir. 
Sud askarlarni, ularning jinoyat sodir etish borasida qasdi bo‘lmagani sababli oqladi.

 

Umrbod qamoq jazosiga mahkum etilgan Yildiz "konstitutsiyaviy tuzumni ag‘darish" va "FETO terrorchilik tashkilotiga a'zolik"da aybdor deb topildi. Unter-ofitserning o‘zi aybini tan olmadi. U davlat to‘ntarishini qo‘llab-quvvatlamaganini aytgan bo‘lsa, advokatlari, Yildizning o‘z boshliqlari buyrug‘i asosida harakat qilgani hamda isyon vaqtida quroldan foydalanmaganini ta'kidlashdi. 
Eslatib o‘tamiz, 2016 yil 16 iyulga o‘tar kechasi Turkiyada bir guruh isyonchi harbiylar davlat to‘ntarishiga urinishni amalga oshirgan edi. Asosiy qarama-qarshilik Anqara va Istanbulda bo‘lib o‘tdi. Unda 240dan ortiq fuqaro (isyonchilardan safida halok bo‘lganlardan tashqari) hayotdan ko‘z yumdi, 2 mingdan ortiq kishi jarohatlandi. 
Turkiya hukumati isyonda muxolifat vakili Fathulloh Gulenni aybladi. Gulenning o‘zi bu jinoyatga aloqador emasligini ta'kidlab keladi.